Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 182/12/8808	Rožňava, 31.1.2013
EEČ : 2-67-23-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 26.02.2012 okolo 23.00 hod. v XXXXX na ulici Mierovej č. XXXXX, na parkovisku, zo zaparkovaného osobného motorového vozidla zn. Volkswagen Passat, ev. č. XXXXX, odcudzil 4 ks 7-lúčových 16´´ hliníkových diskov zn. Volkswagen, so 4 ks pneumatík zn. Dunlop, v rozmere 205/55/16, čím spôsobil škodu XXXXX vo výške najmenej XXXXX,- €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ v XXXXX, sp. zn. ORP-XXXXX zo dňa 18.12.2012, bolo vznesené obvinenie XXXXX za prečin krádeže podľa § 212 ods. 1 Tr. zák., na tom skutkovom základe, ako je to uvedené vo výrokovej časti tohto uznesenia. 
Obvinený XXXXX sa ku skutku priznal v celom rozsahu. Uviedol, že ako každý študent aj on mal nedostatok financií, a preto sa rozhodol, že by si mohol privyrobiť odcudzením nejakých kolies. Z obce XXXXX prišiel do XXXXX na svojom vozidle zn. Mercedes, vyhliadol si jeden Passat s liatinovými kolesami, ktoré demontoval, naložil do vozidla a odišiel. Liatinové disky predal kamarátovi XXXXX a pneumatiky neznámej osobe na Blšáku v Košiciach. Svoje konanie ľutuje. Liatinové disky poškodenému vrátil a následne mu uhradil i škodu za pneumatiky vo výške XXXXX- €. Vyjadril súhlas s prípadným podmienečným zastavením trestného stíhania. 
Svedok - poškodený XXXXX uviedol, že dňa 27.02.2012 o 07.00 hod. zistil, že mu odcudzili z vozidla 4 liatinové disky s pneumatikami. Dňa 07.01.2013 mu disky boli vrátené a dňa 25.01.2013 mu obvinený sumu vo výške XXXXX,- € - za pneumatiky - uhradil. Nepripája sa k náhrade škody, nakoľko škoda mu bola uhradená. 
Svedok XXXXX uviedol, že XXXXX mu ponúkol na predaj liatinové disky kolies. On ich od neho kúpil za XXXXX- €. Následne prišli za ním policajti, ktorým tieto disky ukázal a vydal ich. On obvineného nepozná. 
Vina obvineného vyplýva i zo zápisnice o obhliadke miesta činu s pripojenou fotodokumentáciou a vyčíslenia škody. 
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a c)  vzhľadom na osobu obvineného, s prihliadnutím na jeho doterajší život a na okolnosti prípadu možno takého rozhodnutie považovať za dostačujúce. Obvinený XXXXX spáchal prečin krádeže podľa § 212 ods. 1 Tr. zák.,  za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchaniu prečinu priznal, svoje konanie oľutoval, spôsobenú škodu v celom rozsahu uhradil a vyjadril súhlas s aplikáciou inštitútu podmienečného zastavenia trestného stíhania. 
Obvinený je z miesta bydliska hodnotený kladne. V registri trestov nemá záznam. 
Vzhľadom na uvedené bolo dôvodné postupovať v zmysle § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 18 (osemnásť) mesiacov, ktorá je s prihliadnutím na jeho doterajší život a okolnosti prípadu dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Lenďák
prokurátor